Demosthenesta vastaan (Deinarkhos)

**Demosthenesta vastaan** (, ) on Deinarkhoksen kirjoittama puhe, joka on suunnattu Demostheneen toimintaa vastaan Harpaloksen tapauksessa. Puheen numero Deinarkhoksen puheiden joukossa on 1.

## Historia
### Tausta: Harpaloksen tapaus

Puhe on yksi vain kolmesta Deinarkhokselta säilyneestä puheesta. Ne kaikki liittyvät makedonialaisen Harpaloksen tapaukseen vuonna 323 eaa. Tuolloin Ateenassa käytiin merkittävä oikeudenkäynti, jossa useita tunnettuja kansalaisia syytettiin lahjusten ottamisesta Harpalokselta. Hän oli Aleksanteri Suuren taloudenhoitaja, joka varasti suuren rahasumman Persian aarrekammioista ja pakeni Ateenaan toivoen turvapaikkaa. Aluksi Harpalos torjuttiin, mutta myöhemmin hänet päästettiin kaupunkiin, jossa hän tarjoutui liittolaiseksi.

Ateenalaiset pidättivät Harpaloksen ja säilöivät hänen tuomansa rahat Akropoliille. Hän väitti tuoneensa 700 talenttia, mutta vain 350 löytyi, eikä puuttuvaa summaa tutkittu kunnolla. Pian Harpalos pakeni ja murhattiin Kreetalla. Tämä herätti Ateenassa epäilyksiä laajasta lahjonnasta. Demosthenes ehdotti, että Areiopagin neuvosto selvittäisi, kuka oli ottanut vastaan rahaa. Tutkinnan jälkeen julkaistiin nimilista, jossa mainittiin muiden muassa Demosthenes itse sekä Demades, Aristogeiton ja useita muita. Heitä vastaan nostettiin syytteet suuren valamiehistön edessä. Demosthenes, Demades ja Aristonikos tuomittiin; jotkut, kuten Aristogeiton sekä mahdollisesti Filokles ja Hagnonides, vapautettiin. Kaikkien syytettyjen kohtalo ei ole tiedossa.

### Demostheneen oikeudenkäynti

Deinarkhoksen puhe liittyy Demostheneen oikeudenkäyntiin, jossa tämä oli ensimmäisenä syytettynä Areiopagin raportoitua hänen ottaneen vastaan 20 talenttia. Ensimmäisenä puhui Stratokles, ja Deinarkhoksen kirjoittama puhe esitettiin toisena jonkun tuntemattoman mutta todennäköisesti merkittävän kansalaisen suulla. Puheenvuoron pitäjän henkilöllisyys ei ole tiedossa, mutta vaihtoehdoiksi on ehdotettu Menesaikhmosta tai Himeraiosta. Demosthenes tuomittiin 50 talentin sakkoon ja vangittiin maksukyvyttömyyden vuoksi, mutta pakeni myöhemmin Aiginalle vartijoidensa avustuksella. Aleksanteri Suuren kuoleman jälkeen hänet kutsuttiin takaisin Ateenaan.

Myös Hypereides kirjoitti samoihin syytöksiin liittyen puheen *[[Demosthenesta vastaan (Hypereides)|Demosthenesta vastaan]]*.

## Sisältö

Puhuja aloittaa esittämällä asian ytimen ja vetoamalla tuomareihin, jotta nämä tuomitsisivat Demostheneen. Hän muistuttaa, että kansa on uskonut tutkinnan Areiopagille, joka on raportoinut Demostheneen ottaneen vastaan kaksikymmentä talenttia, vaikka tämä itse kiistää syytteen. Puhujan mukaan Demosthenes halveksii Areiopagia avoimesti ja olisi pitänyt poistaa kaupungin johdosta jo aikaisemmin. Nyt tuomaristo ei hänen mukaansa voi vapauttaa näin selkeää maanpetturia, varsinkin kun jopa Timotheos tuomittiin aikanaan.

Puhuja jatkaa syyttämällä Demosthenesta siitä, että tämä antoi Ateenan ystävien, thebalaisten, joutua tuhon omiksi, ja muistuttaa, että menneisyydessä monia on rangaistu huomattavasti vähäisemmistä rikoksista. Hän maalaa kuvan Demostheneesta Makedonian palkkalaisena, joka turmelee kaikki liittolaisensa ja on päästänyt ohi jokaisen tilaisuuden auttaa kaupunkia. Vastakohdaksi asetetaan menneiden aikojen valtiomiehet, jotka toimivat yhteisen edun hyväksi. Tätä seuraa uusia esimerkkejä Demostheneen lahjottavuudesta ja vääristä valaehtoisista vakuutuksista.

Puhuja torjuu Demostheneen väitteen, jonka mukaan Areiopagi olisi joskus tuominnut puhujan itsensä: tämä ei hänen mukaansa pidä paikkaansa. Hän myöntää, että kansa saattaa toisinaan vapauttaa henkilöitä, joita Areiopagi on syyttänyt lievemmistä rikoksista, mutta korostaa, ettei tämä tee neuvoston lausunnoista vääriä. Päinvastoin, Areiopagi on usein hänen mukaansa tuominnut miehiä juuri Demostheneen yllytyksestä.

Seuraavaksi puhuja vaatii Demostheneen tuomitsemista, koska tämä on vaikeuttanut Ateenan suhteita Aleksanteri Suureen. Hän painottaa, että valtiomiehet ovat vastuussa kaupungin menestyksestä tai onnettomuudesta, ja kehottaa tuomareita vertaamaan Theban ja Ateenan kohtaloita. Puhujan mukaan Demosthenesta ei hänen koko toimintansa huomioon ottaen voida enää pitää kaupungin johdossa.

Lopuksi puhuja vaatii tuomaristoa tukemaan Areiopagia ja varmistamaan kaupungin turvallisuuden. Demosthenes ei hänen mukaansa ole täyttänyt puhujalta odotettuja velvollisuuksia, vaan on tosiasiassa suosinut Makedoniaa ja noussut merkittäväksi kaupunkilaisten kustannuksella. Puhe päättyy vetoomukseen, ettei tuomareiden tule antaa Demostheneen rukousten tai todistajien vaikuttaa ratkaisuunsa, vaan heidän on annettava hänelle ansaittu tuomio.

## Arviointia

J. O. Burtt luonnehtii Deinarkhoksen puhetta sisällöltään pettymykseksi: vaikka se on hyökkäävä ja paikoin iskevä, siltä puuttuu looginen rakenne ja monet väitteet jäävät heikoiksi. Koska Stratokles ehti jo kattaa keskeiset seikat, Deinarkhos turvautui liialliseen solvaamiseen ja vanhoihin, Aiskhineen käyttämiin argumentteihin. Puheen aitoutta epäiltiin jo antiikin aikana, eikä se välttämättä anna oikeaa kuvaa kirjoittajansa taidoista.

## Lähteet

## Kirjallisuutta

* Dinarchus: *Against Demosthenes*. Teoksessa 

## Aiheesta muualla

* Δείναρχος: *[https://el.wikisource.org/wiki/Κατά_Δημοσθένους Κατά Δημοσθένους]*. Wikiaineisto. 
* Dinarchus: *[https://www.perseus.tufts.edu/hopper/text?doc=Perseus%3atext%3a1999.01.0081%3aspeech%3d1 Against Demosthenes]*. Perseus. 
* Dinarchus: *[https://www.perseus.tufts.edu/hopper/text?doc=Perseus%3Atext%3A1999.01.0082%3Aspeech%3D1%3Asection%3D1 Against Demosthenes]*. Perseus. 
* Dinarchus: *[https://topostext.org/work/115 Against Demosthenes]*. ToposText.